འདི་ལྟར་བྱེད་དགོས་པའི་རྒྱུ་མཚན་ནི་ཁྱེད་ཅག་གིས་ལྷ་ཁས་ལེན་རུང་མི་ལེན་རུང་དམ་པ་གོང་མ་རྣམས་ཀྱིས་འགྲོ་བ་མིའི་རིགས་དགྲ་བཅོམ་པ་གཙོ་བྱས་སྲོག་ཆགས་དུད་འགྲོ་ཐམས་ཅད་ལ་མཁའ་དབུགས་དྭངས་མ་དང་ས་ཆུ་གཙང་མ་ཞིག་འདོན་སྤྲོད་བྱེད་ཆེད།དུག་ལྡན་གྱི་དངོས་པོ་མི་བསྲེག་རྒྱུ་དང༌།དེ་ལ་བཅོས་ཀ་བྱ་བར་ཤུག་པ།མཁན་པ།བ་ལུ་སོགས་རང་བྱུང་སྤོས་ལྡན་གྱི་རྩི་ཤིང་བསྲེགས་ནས་དུག་སེལ་བྱ་བ་ཡིན།ས་བརྐོ་རྡོ་སློག་མི་བྱེད་རྒྱུར་ས་འདི་ནི་ཡུལ་ལྷ་ག་གེ་མོའི་གནས་རི་ཡིན་ཞེས་དེ་ལ་ལབ་ཙེ་བསྟད་ནས་ས་རྟགས་བརྒྱབ་པ་དང༌།ཡང་དེའི་མཐའ་འཁོར་གྱི་རི་དྭགས་ཐམས་ཅད་གཞི་བདག་གི་སྒོ་ཟོག་ཡིན་པས་རྔོན་མི་རུང་བའི་ཐབས་ལམ་དུ་མ་བསྟན་པ་ནི་མིང་ལ་ཆོས་ལུགས་ཀྱི་ཆོ་ག་ལྟ་བུ་ཞིག་བྱེད་མོད།དོན་དུ་དེང་རབས་ཀྱི་འགྲོ་བ་མིའི་རིགས་ཀྱིས་དོ་སྣང་བྱེད་བཞིན་པའི་ཁོར་ཡུག་སྲུང་སྐྱོབ་ཀྱི་ཐབས་ཤེས་ལེགས་གྲས་ཤིག་མ་ཡིན་ནམ།